Γκέιτς: Δεν υπάρχει περίπτωση να σταλούν χερσαίες δυνάμεις στη Λιβύη
ο Αμερικανός Υπουργός Άμυνας ενημέρωσε την Επιτροπή Ενόπλων Δυνάμεων της Βουλής
Ο Υπουργός Άμυνας των ΗΠΑ, Ρόμπερτ Γκέιτς, επανέλαβε την έντονη αντίθεση του στην αποστολή Αμερικανικών δυνάμεων στη Λιβύη. Ο κ. Γκέιτς ξεκαθάρισε ότι δεν υπάρχει περίπτωση να σταλούν χερσαίες δυνάμεις στη Λιβύη «όσο εγώ είμαι Υπουργός Άμυνας», όπως είπε χαρακτηριστικά. Πάντως δημοσιογραφικές πληροφορίες αναφέρουν ότι μικρές ομάδες της CIA βρίσκονται στη Λιβύη και συνεργάζονται με τους αντάρτες. Σύμφωνα με τις ίδιες πληροφορίες η CIA έχει στείλει ομάδες της στη Λιβύη για να συγκεντρώσουν πληροφορίες και να δημιουργήσουν επαφές με την αντιπολίτευση. Ο κ. Γκέιτς ξεκαθάρισε ότι δεν μπορεί να «μιλήσει εξ’ ονόματος της CIA» για το θέμα. Παραδέχτηκε πάντως ότι οι ΗΠΑ έχουν πληροφορίες μόνο «για μικρή μερίδα των ανταρτών». Ενημερώνοντας την Επιτροπή Ενόπλων Δυνάμεων της Αμερικανικής Βουλής ο κ. Γκέιτς επεσήμανε ότι πολιτικές και οικονομικές πιέσεις θα αναγκάσουν σταδιακά τον Λίβυο ηγέτη Μοαμάρ Γκαντάφι να αποχωρήσει από την εξουσία. Ανέφερε επίσης ότι οι επιχειρήσεις υπό την καθοδήγηση του ΝΑΤΟ μειώνουν σημαντικά τις στρατιωτικές δυνατότητες του κ. Γκαντάφι. Αλλά επεσήμανε ότι η απομάκρυνση του Λίβυου ηγέτη από την εξουσία θα έρθει κάποια στιγμή από τον ίδιο το λαό του. Ο Αμερικανός Υπουργός Άμυνας δήλωσε ότι με την ανάληψη της διοίκησης των επιχειρήσεων από το ΝΑΤΟ για την εφαρμογή Ζώνης Απαγόρευσης Πτήσεων, οι αμερικανικές ένοπλες δυνάμεις θα «μειώσουν σημαντικά» την συμμετοχή τους στις επιχειρήσεις. Όπως είπε, ο αμερικανικός στρατός θα εστιάσει την προσοχή του στην διεξαγωγή ηλεκτρονικού πολέμου, στον ανεφοδιασμό των αεροσκαφών, στην παροχή πληροφοριών και στην προετοιμασία άλλων αποστολών. Ο επικεφαλής του Πενταγώνου περιέγραψε την εμπλοκή του αμερικανικού στρατού στην ομάδα των 20 κρατών που συμμετέχουν στις επιχειρήσεις κατά του Μοαμάρ Γκαντάφι ως «περιορισμένη» και επεσήμανε ότι «δεν έχει στόχο της αλλαγή καθεστώτος στη Λιβύη». Όπως είπε οι ΗΠΑ δεν θα έχουν «ενεργό ρόλο στις αεροεπιδρομές» αλλά τόνισε ότι η απομάκρυνση του Μοαμάρ Γκαντάφι είναι «ευπρόσδεκτη». Ωστόσο, επεσήμανε, ότι κανένας δεν μπορεί να προβλέψει «πόσος χρόνος θα χρειαστεί για να πραγματοποιηθεί αυτό».